D Oma werd achtzich un ich kann net mit. Meer ischs sou was vun schlecht schun seit ännere Woch. Noch emol en Samsdaach verschleicht, en Sunndaach un en Feierdaach, dann endlich ruf ich aa im Krankehaus un sell sofort kumme. Mit em Chefarzt war ich mol in de Schul. Wu duts weh? Er wiecht ernscht un bedenklich de Kopp: Du bleibscht do! Gott sei Dank!  Wammer sou do hängkt, macht Krankehaus kä Angscht. Infusione, Tablette, bal gehts besser. Negscht Woch derfscht hääm!  Warum wern pletzlich mei Bää sou dick? Widder muss ich mich iwwer e elend langes Wocheenn wegrette. Mondaachmorchens kummt de Chef sofort rei. Ultraschall, dann määnt er: So was hat noch kein Arzt gesehen! Ich selwer leech in dem Moment gar kän Wert druf, ebbes zu hawwe, was noch känns gsähne hot, un was es eichentlich gar net gibt: totaler Blutstau an ännere Stell, wu sich normal  nix staut. Wichtiche Organe fallen aus. Mer dun dich ins Klinikum. Die hän annere Meechlichkeite!  Elend langie Fahrt im Sanitätswache. Ich heer, wie se beroten un Umweeche fahren, dass es jo kä Erschitterunge gibt. Irchendwie fiehl ich: Es isch ernscht, douternscht. Aakunft. Ultraschall, CT, dann steh ich zwää Stunn im Bett uf em Flur rum. S isch eklich kalt. Ich guck emol, was lous isch, sacht e Krankeschweschter. Glei druf kummt se zurick: Do vorne stehn mindeschtens zeh Ärzt um ehr  Röntgebilder rum un kinnen sich net trenne! Ich wär liewer gsund als uf die Art intressant.  Sie schiewen mich wu nei. E Zimmer missts sei, awwer ich sähn blouß Umrisse, alles weit weg un wie durch Newel. Mei Fraa bsucht mich. Ich glaab, ich bin arch krank! Sie kämpft, beherrscht sich, awwer lang kann se sich net halte. Träne schießen: Mer sellen uf e Wunner hoffe! Wunner sinn selde. Mei Krankheit aa, operiere uumeechlich. Gell, ehr lossen mich net ääfach sterwe! Ich sachs zu me junge Dokter, wu grad  newer meim Bett steht. Mer machen, was mer kinnen. Obs langt?  Kernspin. Scheints kinnen se net glaawe, was se sähnen, drum glei druf noch emol Kernspin, jedesmol unner ferchterlichem Krach e Stunn imme enge Rohr. S Wunner gschieht. Vielleicht als äänzigschter vun sechs Milliarde Mensche häwwich e Anomalie, wu en Versuch meechlich macht, den Blutstau ufzuleese, wann ach mit viel, viel Risiko. Intensivstation. Im negschte Bett e altie Fraa mit ämme Herzinfarkt. Die hots gut. Nooch zwää Daach un  ämme eigeplanzte Stent derf se hääm. Ich lich immer noch uf Lewe un Dout, kriech sou scharfe Verdinnungsmittel ins Blut gejacht, dass der feine Kanal vun ännere Schmerzspritz, wu ich vor ännere Woch kriecht häb, jetz noch en Bluterguss gibt, grouß wie en Fußballe. Mei Adere bleiwen dicht, kännie platzt, kännie rinnt, kä Hirnblute oder schunscht was Ähnliches. Ich halt durch. Die Ärzt aa. S werd grad sou viel frei, dass die Organe widder aafangen zu schaffe.  Ich kriech net mit, wie lang ich do bin. Vier  Daach warns, erfahr ich speeter. Dann uf d Station. E klää Apparätel surrt gemietlich iwwer meim Kopp, uf e merkwirdich beruhichendie Art fiehl ich mich ufghowe. Dreimol am Daach wern Sticker zeh Ampulle Blut genumme, des Summgerät denooch eigstellt, die Blutgerinnung gerechelt. Esse, trinke, alles im Bett. Vier Woche uubewechlich liche. S Kreiz hot sich längscht abgewähnt weh zu dau. Die Fieß wern houchgelecht. Junge Buwe un Mädle lernen an mer Bää binne. Mit ehre froindliche Uubekimmertheit sin se mer  die Liebschte.  Pletzlich: Hääm! Hääm? Ich verschreck. Was will ich en dehääm? De Rollstuhl hilft, s Auto steht direkt vorm Eigang. Dehääm langt mers grad fer nei. Training. In de erschte Woch schaff ichs vun de Kich ins Wohnzimmer, zurick erscht widder nooch zeh Minute Erholung. D Woch druf pack ich schun de Gaarde. Ich kann mich e Verdelstunn hiehocke uf de Stuhl mit wäächem Polschter un dann allää widder zuricklaafe! En Schauer laaft mer de Buckel nunner. Des wars, was ich mer gewinscht häb,  wie ich sou schwer geleche war: wennigschens lewe, widder aus em Bett kinne, dehääm mit de Fraa unn de Kinner e bissel in de Gaarde setze, verzehle! Ball gehts sogar ums Haus, dann um de Block.  Jetzt, drei Johr druf, e Berchtour: Mit de Säälbah houch un dann en ewener Weech uf mei geliebtie Hitt. Ewe! Wie kann ich blouß geglaabt hawwe, der Wech wär ewe! Laufend gehts ruf un runner. Frieher häwwich des nie gemerkt, heit ischs fascht uuiwwerwindlich. Immer widder muss ich Pause mache. Was solls?  Ich schaffs! S letschte Mol häwwich zwää Stunn gebraucht, jetzt finfe. Na un? Was sin finf Stunn? Was isch mei totalie Erschepfung, was sinn mei Blose an de Fieß un des Blei in de Knoche geche den uuendliche Glicksstrom, wu mich iwwerschwemmt in dere herrliche Luft zwääehalbtausend Meter houch iwwerm Meer, umringt vun Gletscher un schneeweiße Gibbel: Ich bin widder do! Un wie schun sou oft in meim Lewe häwwich s Gfiehl, dass es irchendwu irchend ebber arch, arch gut mit mer määnt.